Fico, Robert, predseda vlády SR (2016-06-07):
Vážený pán predseda Národnej rady Slovenskej republiky, vážené dámy a páni, dovoľte mi, aby som vás informoval o stanovisku vlády Slovenskej republiky k návrhu poslancov Národnej rady, ktorým chcú vysloviť nedôveru podpredsedovi vlády a ministrovi vnútra Slovenskej republiky. Ako už pán spravodajca vo svojom vystúpení povedal, týmto návrhom sa vláda zaoberala 6. júna, prijala k nemu uznesenie, v ktorom vyslovuje nesúhlas s týmto návrhom, a to z toho dôvodu, že je neodôvodnený a neposkytuje žiadne dôkazy v obvinení, ktoré opozícia predniesla na adresu podpredsedu vlády a ministra vnútra. Keďže tento návrh bol prerokovaný vo vláde a vládne stanovisko je k dispozícii každému poslancovi Národnej rady, môžem teraz len odkázať na text tohto stanoviska, ktorý je plne k dispozícii. Dovoľte mi, aby som k tomuto stanovisku vlády Slovenskej republiky dodal aj niekoľko slov. Najmä chcem povedať, že nenávisť je veľmi zlý politický program. A má aj škaredú tvár. A je mi ľúto, že tak krátko po vzniku vlády, ktorá vznikla demokraticky na základe výsledkov parlamentných volieb, sa prejavuje toľko nenávisti a odporu k vládnemu kabinetu, ktorý je výsledkom demokratických parlamentných volieb. Nuž priznám sa, že sme ani nečakali, že budeme mať 100 dní k dispozícii, čo je určitá tradícia, ale rovnako som nečakal ani to, že v čase, kedy sa pripravujeme na historickú úlohu na predsedníctvo Slovenskej republiky v Európskej únii a na ďalšie výzvy, budeme takto nezmyselne atakovaní. Je to nevídané, aby krátko po vzniku vlády Slovenskej republiky v 100-dňovej lehote bol podaný návrh na vyslovenie nedôvery členovi vlády, a to dokonca ešte na základe rôznych vymyslených obvinení, faktov a skutočností, ktoré nemajú s realitou absolútne nič spoločné. Vážené dámy a páni, samozrejme každý hodnotí situáciu na Slovensku z vlastného pohľadu a možno by sme chceli, aby boli veci lepšie. Ale ak sa pozrieme okolo seba a hodnotíme situáciu v iných štátoch, môžeme skonštatovať, že Slovensko je do určitej miery oáza pokoja a kľudu. Máme svoje vlastné problémy, na tieto sa sústreďujeme, ale štát funguje. Môžeme sa pochváliť slušnými výsledkami v ekonomickej, sociálnej, aj finančnej oblasti a opakujem ešte raz, hlavne chceme sa presadiť v európskom priestore kvalitným predsedníctvom Slovenska v Európskej únii. Možno nie každému vyhovuje takýto obraz Slovenska. Ja by som však bol veľmi rád, keby aj dnešná schôdza Národnej rady neklesla na úplné dno. Obávam sa, že klesne. Obávam sa, že to, čo tu budeme počuť na adresu vlády Slovenskej republiky, bude ďaleko za hranicami akejkoľvek politickej kultúry. My sme už na to zvyknutí, ale chcem povedať, že mi to je osobne veľmi, veľmi ľúto. Vážené dámy a páni, podpredseda vlády a minister vnútra Robert Kaliňák je, ak sa nemýlim, najdlhšie slúžiaci ministrom vnútra v novodobých dejinách Slovenska, ak hovoríme od roku 1989. Mimochodom, všetko dobré k meninám, (potlesk) asi by si si želal ich oslavovať v inej atmosfére, môžem ti len teraz zaželať plné nervy, pretože ich budeš v priebehu dnešného dňa potrebovať. Keďže ide o najdlhšie slúžiaceho ministra vnútra v novodobých dejinách Slovenska, je celkom prirodzené, že bol pri obrovskom množstve aktivít a činností. A možno by bolo vhodné, keby sme si urobili veľmi krátky exkurz do minulosti, aby sme si povedali, prečo si myslím, že podpredseda vlády Robert Kaliňák je ministrom na svojom mieste a prečo má plnú podporu tejto vlády. Dámy a páni, sedíte tu len niektorí, ktorí ste mali možnosť opáčiť skúsenosť zodpovednosti člena vlády Slovenskej republiky. A sedí tu teda, ak dobre pozerám, len jeden človek, ktorý mal možnosť skúsiť, čo to znamená byť ministrom vnútra Slovenskej republiky. To je, myslím, pán Lipšic, asi nikto iný z prítomných túto možnosť nemal, hoci obdobie, ktoré strávil vo funkcii Robert Kaliňák, bolo podstatne dlhšie, ako to, ktoré strávil pán Lipšic. Je to jedna z najťažších pozícií vo vláde Slovenskej republiky. Minister vnútra zásadne uteká vždy tam, odkadiaľ všetci utekajú preč. Či sú to požiare, či sú to povodne, či sú to ťažké havárie, či sú to nešťastia, jednoducho všade tam, kde treba organizovať, riadiť záchranné práce, robiť veci, kde ľudia bežne sa toho stránia, minister vnútra si musí plniť svoje povinnosti. Nemôžem nič iné povedať, len to, že nikdy sa mi nepodarilo Roberta Kaliňáka predbehnúť, pokiaľ išlo o prítomnosť na území alebo pri udalosti, kde bola nevyhnutná prítomnosť tak predsedu vlády alebo ministra vnútra. Ba čo viac, bol pri udalostiach, ktoré potvrdzujú, že zvládol procesy, opakujem, zvládol procesy, kde sme už boli na hrane totálneho zlyhania. Dovoľte mi, aby som pripomenul napríklad Schengen. Dámy a páni, v roku 2006 na oživenie pamäti tu treba povedať, keď vláda nastúpila v júli, v auguste sme obrdžali list z Európskej komisie, kde nám bolo oznámené, že máme jednoducho zabudnúť na účasť Slovenska v Schengene, pretože v predchádzajúcich rokoch 2002 až 2006, najmä teda v rokoch 2004 až 2006 po nastúpení Slovenska do Európskej únie boli absolútne podcenené všetky prípravné práce. A doslova a do písmena – ten list existuje, myslím, že ho nikto nemôže spochybniť – bolo Slovensku odporúčané, aby sme zabudli na členstvo v Schengene a boli sme vyhlásení za najväčších outsiderov popri ďalších krajinách, ktoré boli menované. Bol to však práve vtedy novo nastúpený minister vnútra a jeho tím, ktorý sa zaslúžil o to, že sa za 9 mesiacov, opakujem, deväť mesiacov stal z outsidera líder medzi pristupujúcimi krajinami do schengenskému priestoru. Naštartovali sme bezpečnostné opatrenia, bezprecedentné, na našej východnej hranici, na letiskách, ale aj vo vnútrozemí tak, že naši občania dnes nemusia pri cestovaní do západnej Európy prechádzať hranicami a ukazovať pasy. Sme súčasťou krajín, kde platí voľný pohyb osôb. Ak by sme vtedy v roku 2006, a to najlepšie ukazuje postoj ministra vnútra k svojim povinnostiam, neprebrali zodpovednosť a neurobili potrebné opatrenia, pravdepodobne by sme skončili ako Cyprus, ktorý mal od kontrolórov na stole takú istú správu ako my, že sa do Schengenu nedostane a nedostal sa dodnes. Kým oni tento prístupový mechanizmus nezvládli, my áno a vďaka tomu spolu s ďalšími krajinami sme sa stali od roku 2008 aj súčasťou bezvízového styku so Spojenými štátmi. V roku 2012 sa minister pustil do reformy sociálneho zabezpečenia ozbrojených zložiek. Keď sme vtedy prebrali vládu, našli sme na osobitnom účte sekeru niekoľko desiatok miliónov eur a hrozilo, že by osobitný sociálny systém ozbrojených zložiek totálne skolaboval. Rezort pod vedením ministra však prišiel s novelou zákona o sociálnom zabezpečení, ktorá nebola jednoduchá, pretože dotýka sa konkrétnych ľudí, konkrétnych osudov a ich konkrétnych predstáv o tom, ako bude vyzerať ich život po tom, čo skončia aktívnu službu. Aj vďaka nej sme však docielili úsporu na vynakladanie finančných prostriedkov z osobitného účtu, ale aj stabilizáciu policajtov, hasičov, horských záchranárov, colníkov, príslušníkov zboru väzenskej a justičnej stráže a profesionálnych vojakov. Dnes je tento účet, z ktorého sú vyplácané dávky výsluhového zabezpečenia, v pluse a hlavne je trvalo udržateľný. Rezort vnútra sa určite pričinil aj o to, že v rebríčku Transparency International vnímanie korupcie Slovensko poskočilo zo 66. miesta v roku 2011 na 50. miesto v roku 2015 a pomohli tomu nepochybne aj mnohé iniciatívy, ktoré pripravil rezort vnútra pod vedením ministra. Novela zákona o verejnom obstarávaní, nové volebné kódexy, nový zákon o oznamovaní trestnej činnosti, to sú všetko legislatívne opatrenia, vďaka ktorým sa zúžil priestor na korupciu na Slovensku a ktoré ocenilo nielen Transparency International, ale v prípade volebných zákonov aj organizácia GRECO. Ide o skupinu štátov, ktoré bojujú proti korupcii pri Rade Európy, ktorá nás v tomto prípade už nemonitoruje. V neposlednom rade to je spustenie elektronického trhoviska. Keď vláda Ivety Radičovej bola chválená za to, že spustila zverejňovanie zmlúv na internete, elektronické trhovisko, ktoré musia využívať všetky štátne a verejné inštitúcie a samosprávy pri podlimitných zákazkách, je najväčším protikorupčným opatrením ktorejkoľvek vlády. Za 15 mesiacov, dámy a páni, sa na elektronickom trhovisku zazmluvnilo 40-tisíc obchodov, ktoré vygenerovali úsporu na verejných financiách 77 miliónov eur. To sú konkrétne a ľahko overiteľné čísla. A idem ešte ďalej, keďže v testovacej prevádzke je už aj nadlimitné trhovisko, ktoré sa bude týkať aj veľkých nadlimitných zákaziek a ktoré plánujeme plne implementovať v najbližších týždňoch tak, aby všetky verejné inštitúcie museli používať tento elektronický systém na obstarávanie tovarov a služieb. Je maximálne transparentný a úplne zužuje priestor na korupciu, keďže až do času vygenerovania zmluvy nikto nevie, kto obstaráva a kto o danú zákazku súťaží. Ak sme už pri úsporách, dámy a páni, nezabudnime spomenúť reformu ESO, ktorá po tom, čo na Slovensku povznikali nezmyselné špecializované štátne správy, konečne upratala aj vo verejnej správe. Občan dnes už nemusí pobehovať po všetkých úradoch v rôznych častiach mesta, ale prakticky všetko vybaví na jednom mieste. Klientske centrá – a mal som tú česť byť pri otvorení mnohých z nich – už fungujú vo viac ako 50 slovenských mestách a ďalšie chceme dobudovať v tomto volebnom období. Reforma verejnej správy navyše ušetrila za posledné štyri roky už viac ako 700 miliónov eur a tieto sme vedeli použiť na iné priority, aby sa ľuďom na Slovensku ľahšie dýchalo. Dnes časti tejto reformy ide na odporúčanie medzinárodného menového fondu a aj OECD implementovať Srbsko a sieť klientskych centier po vzore Slovenska chce budovať aj Česká republika. V posledných rokoch došlo v rezorte vnútra k výraznej obmene techniky, či sú to už autá pre policajtov, ich nové vyzbrojenie po 20 rokov, ale aj hasičských vozidiel. Dámy a páni, uznajte, pôsobíte v regiónoch, všetci dobre viete, čo bolo urobené pre hasičský a záchranný zbor v okresných mestách Slovenska. To bola doslova a do písmena technická revolúcia, ktorú predviedol Robert Kaliňák vo všetkých ohľadoch, ktoré môžeme v tejto súvislosti spomenúť. Len za posledné štyri roky, (potlesk) len za posledné štyri roky sme nakúpili profesionálnym hasičom, ale aj dobrovoľným hasičským zborom bezmála 1 000 kusov novej techniky, ktorú sú pripravení použiť vtedy, kedy to je absolútne nevyhnutné pre ochranu života alebo majetku občanov Slovenskej republiky. Dámy a páni, chcete odvolávať ministra, ktorý má najlepšie výsledky v znižovaní počtov obetí na cestách, aj v objasňovaní kriminality v celej histórii Slovenska. V roku 2007 zomieralo na našich cestách viac ako 600 ľudí ročne. Dnes je to za posledné tri roky v priemere 250. Vďaka práci slovenských policajtov, hasičov a záchranárov sa dnes domov k svojim rodinám vráti o 3 000 ľudí viac. Slovensko získalo aj cenu European Transport Safety Council za najväčší pokrok v znižovaní obetí na cestách v Európskej únii. Asi to nie je výmysel. Sú to konkrétne kroky, konkrétne opatrenia, ktoré rezort urobil. Výrazne sme si polepšili v objasňovaní kriminality. Kým roku 2006 na Slovensku došlo k viac ako 115-tisícom trestných činov, vlani ich bolo o viac ako 41-tisíc menej. Objasnenosť pritom stúpla na historické čísla, na viac ako 50 %; 57 %, čo je o viac ako 10 % ako v roku 2006. Ja si pamätám, že sa objasnenosť niekedy na prelome storočí pohybovala na úrovni možno 23 – 24 %. Ten pokrok je obrovský. Výrazný pokles sme pri tom zaznamenali v majetkovej násilnej kriminalite, ale aj v krádežiach či lúpežiach. V počte vrážd sa Slovensko radí medzi najbezpečnejšie krajiny sveta, keď sa za štyri roky podarilo znížiť počet vrážd z 84 v roku 2006 na 48 v roku 2015. Dámy a páni, dovoľte mi, aby som sa dotkol aj ďalšej katastrofy, ktorú sme po vás zdedili v roku 2012. Opäť o tejto katastrofe nikto nepochybuje, a to je totálny kolaps daňovej a finančnej správy, ktorá zostala hluchá a slepá, pretože sa vtedajšiemu vedeniu ministerstva financií a finančnej správe nepodarilo naštartovať nový systém. Predstavte si, že sme nastúpili v roku 2012 nová vláda a nemali sme elementárne základné informácie o tom, aké sú daňové príjmy tohto štátu, lebo nič nefungovalo. Doslova a do písmena nič nefungovalo. Toto dnes pripúšťajú aj predstavitelia vlády, ktorí v tom čase boli vo výkonnej moci. Pýtam sa preto, páni poslanci, kto z vás vtedy navrhoval odvolať šéfa rezortu financií? Koľkí z vás tu každý deň zvolávali tlačové konferencie a chceli vyvodzovať politickú zodpovednosť za to, že miliardy eur sa vyplatili naslepo bez akejkoľvek reálnej kontroly? Ani jeden, avšak z doterajších zistení môžeme konštatovať, že v rokoch vašej vlády ste neprávne vyplatili minimálne 711 miliónov eur. To sú čísla, ktoré sú dnes potvrdené len preto, lebo totálne nefungovala finančná správa. Dámy a páni, ministerstvo financií v spolupráci s ministerstvom vnútra, ale aj generálnou prokuratúrou museli urobiť desiatky konkrétnych opatrení, aby postavili finančnú a daňovú správu opäť na nohy. Obmedzenie platí v hotovosti. Kontrolný výkaz DPH a podobne. Celkovo išlo o 50 opatrení. Vďaka tvrdej práce uvedených zložiek sa podarilo zlepšiť výber daní o 2,5 miliardy eur a dobre viete, že vznikla aj daňová kobra, ktorá obvinila 270 ľudí a zachránila tomuto štátu ďalšie desiatky miliónov eur. Dámy a páni, to je iba naozaj telegraficky. Je niekoľko vecí, ktoré sa podarilo aplikovať za viac ako osem rokov rezortu vnútra pod vedením Roberta Kaliňáka. Sú to výsledky, s ktorými sa nemôže pýšiť nikto z vás, ktorí tu dnes sedia v tejto sále a ani tí, ktorí nabrali niekedy odvahu a vstúpili do výkonnej moci. Dovoľte mi na záver, aby som skonštatoval, že neexistujú absolútne žiadne dôkazy, ktoré by potvrdzovali podozrenia, o ktorých dnes hovorí opozícia. Prípad, ktorý sa dnes zneužíva na politický súboj, je prešetrovaný riadne tými orgánmi, ktoré ho majú prešetrovať, ale dúfam, že nemusím ľuďom s právnickým vzdelaním v tejto miestnosti vysvetľovať, že minister vnútra nie je nadriadený vyšetrovateľom a nemá žiadne legitímne možnosti, ako zasahovať do akéhokoľvek vyšetrovania. Aj preto vláda Slovenskej republiky považuje celý tento prípad, celý tento návrh za vymyslený, neodôvodnený a politicky motivovaný. Dámy a páni, chápem vašu frustráciu. V roku 2010 som bol predsedom politickej strany, ktorá suverénne s 34 percentami vyhrala parlamentné voľby. Napriek tomu ste túto stranu poslali do opozície, ale správali sme sa inak. Chytili sme sa do normálnej roboty a v roku 2012 prišiel aj konkrétny výsledok. Prestaňte s týmito nezmyselnými divadlami ešte dokonca v období sto dní, kedy by vláda mala mať elementárny priestor na svoju prácu. Poďme hovoriť o tom, čo budeme robiť ako krajina, ak 23. júna Veľká Británia ohlási vystúpenie z Európskej únie. Ani si nevieme predstaviť, čo to bude znamenať nielen z titulu predsedníctva Slovenskej republiky v Európskej únii, ale čo to bude znamenať pre celú Európsku úniu, pre ekonomiku, pre hodnoty, na ktorých dnes je postavená Európska únia. Ale toto vás nezaujíma. O takýchto veciach vy nehovoríte. Ak sledujem vaše tlačové konferencie – nenávisť, nenávisť a nenávisť. Žiadny iný politický program neviete ponúknuť. Dámy a páni, prosím, dám vám jedno dobré odporúčanie: prestaňte byť frustrovaní a pracujte a vyhrajte konečne nejaké parlamentné voľby. Ak ich vyhráte, budem prvý, ktorý vám zablahoželá a budem vám želať, aby víťaz týchto parlamentných volieb zostavil vládu, ktorá bude stabilná a ktorá si bude plniť tie úlohy, ktoré sa očakávajú. Keďže ste voľby nevyhrali, prosím, rešpektujte parlamentné výsledky a nerobte tieto nezmyselné divadlá, ktoré, ako som už vám povedal, pravdepodobne opäť narazia na dno politickej kultúry. Ľudia na Slovensku si zaslúžia viacej, ako tieto vaše politické hry. Vláda Slovenskej republiky nemôže v žiadnom prípade súhlasiť s návrhom na vyslovenie nedôvery ministrovi vnútra. Tento návrh je nezmyselný, politicky motivovaný a je prejavom vašej frustrácie z politických volieb. Ďakujem pekne. (Potlesk.)